**Téma na animačné stretnutie máj 2018**

**II. STRETNUTIE, KTORÉ OSOBU POSUNIE DOPREDU: „Rozlišovať“**

1. **časť**

V úryvku o stretnutí Ježiša so Samaritánkou, v úryvku, ktorý nás vedie za ruku na tejto ceste počúvania, rozlišovania a sprevádzania, ďalej čítame:

*Ježiš jej odpovedal: „Keby si poznala Boží dar a vedela, kto je ten, čo ti hovorí: ,Daj sa mi napiť‘, ty by si poprosila jeho a on by ti dal živú vodu.“*

*Žena mu povedala: „Pane, ani vedro nemáš a studňa je hlboká. Odkiaľ máš teda živú vodu?“ (…)*

*Ježiš jej odvetil: „Každý, kto pije túto vodu, bude znova smädný. Ale kto sa napije z vody, ktorú mu ja dám, nebude žízniť naveky.“ (…)*

*„Pane, daj mi takej vody, aby som už nebola smädná.“ (*Jn *4, 10 – 15)*

• Ježiš – ako dobrý znalec ľudského srdca – využíva všetky zdroje slova, konverzácie a gest, aby sa stretol s osobami.

* Dáva otázky, vedie dialóg, vysvetľuje, rozpráva, venuje pozornosť uhlu pohľadu poslucháča; dáva podnety, potvrdzuje, vyvoláva reakcie.
* Ježiš dáva anonymnej Samaritánke pochopiť, že chápe jej situáciu viac, ako by si sama vedela predstaviť, a že tuší bolesť a utrpenie, ktoré istým spôsobom musí znášať.
* Ženu stavia pred jej skutočnú situáciu a pred jej vyhýbavé odpovede; dokonca pred jej najintímnejšiu pravdu – ako sa opisuje v nasledujúcich veršoch: „Nemám muža.“
* Zároveň jej dáva zakúsiť *súcitnú empatiu*.
* Ježiš neuzatvára dialóg, nevzdá sa pri počiatočnom odpore.
* Dialóg pomáha vyjasniť nedorozumenia a autenticky sa prejaviť; tajomné a provokačné odpovede vzbudzujú v žene blízkosť; cíti sa prekvapená a dôveruje; prichádza k tomu, že si skutočne praje to, čo môže zlepšiť jej život.

• Ježiš – ako ten, kto hľadá dobro druhého –, namiesto vynášania morálneho súdu nesúhlasu alebo výčitky nadväzuje osobný vzťah.

* Namiesto obviňovania vedie dialóg a dáva ponuku.
* Jeho žargón, jeho slová sú nasmerované na srdce toho, s kým hovorí.
* V dialógu so samaritánskou ženou postupuje pokojne, nenáhli sa predstaviť seba ako toho, kto môže zmeniť jej život, a to preto, aby v nej postupne prebudil záujem o prístup k prameňu vody, ktorá sľubuje výnimočný, odlišný, lepší život.

• Ježiš – ako odborník na ľudskosť – je pozorný a plný záujmu o vnútorný svet svojich poslucháčov, číta v ich srdciach, skúma ich a vie ich interpretovať.

***→ Viera a povolanie k radosti lásky.***

Pán aj v dnešných dňoch okúzľuje mnohých mladých rovnako ako vtedy Samaritánku. Táto príťažlivosť je v úzkom vzťahu s vierou a s povolaním, ktorým sa Boh obracia na každého zo svojich synov a dcér, aby žili život ako povolanie k radosti lásky.

Viera umožňuje, aby sa mladí cítili podmanení spôsobom Ježišovho videnia, prijatia, vytvárania vzťahov a života, a rozširuje ich život. Ako zvykne povedať pápež František, viera „nie je útočišťom pre ľudí bez odvahy“[[1]](#footnote-1).

A pre nás, ktorí čerpáme vodu z rieky vyvierajúcej zo saleziánskej charizmy, vzbudenej Duchom Svätý v donovi Boscovi, sa táto ponuka viery ako východzí bod každého následného rozlišovania zakladá na jedinej istote: *skutočne veríme, že Boh nás miluje a miluje mladých,* veríme, že Pán Ježiš *chce s nimi zdieľať svoj Život* a veríme, že *Duch Svätý sa sprítomňuje v mladých a účinkuje v nich*[[2]](#footnote-2).

Svetlo viery, ktoré postupne a s vývojom mladých dozrieva v ich živote – ak „*dovolia, aby sa ich Boh dotkol“* – im umožní uvedomiť si, že „Boh má pre každého plán vášnivej lásky“[[3]](#footnote-3). Tak objavíme, že „povolanie k radosti lásky je základným povolaním, ktoré Boh vložil do srdca každého mladého človeka, aby jeho život mohol prinášať ovocie“[[4]](#footnote-4).

Táto cesta si vyžaduje postoj otvorenosti k hlasu Ducha v dialógu s Božím slovom v tom najvnútornejšom a svätom priestore ľudskej osoby, ktorým je *svedomie*.

Musíme si z výchovného a pastoračného hľadiska uvedomiť, že mladí alebo aj samotní manželia vo svojom manželstve, či samotné rodiny neraz nastúpia na túto cestu dotlačení smädom po hľadaní, ktorý vznikol na základe istých podstatných životných situácií.

* Situácie, ktoré vedú osobu, mladíka, manželský pár alebo nejakého člena rodiny, aby zakúsil aj v perspektíve viery nutnosť dať životu hlboký zmysel. Niekedy sa to stane, lebo prechádzajú situáciami, v ktorých si živo uvedomia, že niečo nefunguje, nejde dobre.
* Chvíle, v ktorých sa nemáme dobre, keď nežijeme vo vnútornej harmónii a nenachádzame úplný význam v tom, čo žijeme, alebo v manželskom „my“, alebo v rodine. Situácia sa môže konkrétne prejaviť v „existenciálnej prázdnote“, ktorá často plodí osobnú dezorientovanosť, tieseň, smútok a stratu nádeje.
* Okrem toho si uvedomujeme, že v niektorých spoločnostiach žijeme a sme nútení žiť zameraní na vonkajšok až do takej miery, akoby sme boli vo vitríne, v ktorej sa predáva idea, že tu niet miesta pre obmedzenia alebo chyby a že nemáme právo zostarnúť alebo dožiť sa istého veku, pretože to „má zlú príchuť“. Viac ako inokedy je potrebná výchova, osobná i spoločná cesta, počúvanie a dialóg, ktoré uprednostňujú hĺbku a vnútorný rozmer života.

**Otázky na diskusiu:**

Ježiš chápal a používal výraz „živá voda“ vo význame, ktorý s prirodzenou vodou nemal nič spoločné, a jasne to vyjadril slovami: Kto sa napije vody, ktorú mu ja dám, nebude žízniť naveky... stane sa v ňom prameňom vody prúdiacej do večného života. Touto vodou, o ktorej Ježiš hovorí a ktorú ponúka všetkým, či Židom alebo pohanom, je Duch Svätý.

* Nechýba ti smäd po živej vode? Túžiš ešte po živej vode? Alebo si naopak vyprahnutý?
* Nevidíš len problém a samé prekážky v prijatí takejto vody (podobne ako Samaritánka: studňa je hlboká, ani vedro nemáš): nedarí sa ti modliť, rozmýšľaš o sebe „dobre že iní nevedia, aký som v skutočnosti, veď stále sa neviem zmeniť“ a už ani neočakávaš zázrak v tvojom živote?
* Akými situáciami teraz prechádzaš? Sú to aj situácie, v ktorých si uvedomuješ, že niečo nefunguje, nejde dobre?
* Máš tiež tú skúsenosť, že sa ti niekedy nechce, ale keď počúvneš Ducha Svätého, prinesie ti to radosť a novú silu?
1. František, encyklika *Lumen fidei*, 53. [↑](#footnote-ref-1)
2. Porov. 23. GK , č. 95. [↑](#footnote-ref-2)
3. PD, II.1 Viera a povolanie. [↑](#footnote-ref-3)
4. Tamže. [↑](#footnote-ref-4)